KIRJALLINEN KYSYMYS E-1428/02 esittäjä(t): Isidoro Sánchez García (ELDR) neuvostolle. Venezuelan kriisi.



Virallinen lehti nro 137 E , 12/06/2003 s. 0007 - 0008



KIRJALLINEN KYSYMYS E-1428/02 esittäjä(t): Isidoro Sánchez García (ELDR) neuvostolle (23. toukokuuta 2002) Aihe: Venezuelan kriisi Venezuelalla on pitkät perinteet demokraattisena tasavaltana Latinalaisessa Amerikassa. Maassa asuu satoja tuhansia yhteisön kansalaisia, ja Venezuelan ja Euroopan unionin ja sen jäsenvaltioiden väliset suhteet ovat läheiset monestakin syystä. Kuten hyvin tiedetään, 11. huhtikuuta 2002 Venezuelassa puhkesi laajakantoinen yhteiskunnallispoliittinen kriisi, johon maa oli ajautunut ratkaisemattomien sosiaalipoliittisten ongelmien takia. Verisiin yhteenottoihin johtaneen kriisin seurauksena maan presidentti vaihtui lyhytaikaisesti, ja Venezuelan kansalaisten elämä muuttui merkittävällä tavalla. Euroopan unionista tehdyn sopimuksen 21 artiklan nojalla Euroopan parlamentti voi tehdä neuvostolle ulko- ja turvallisuuspolitiikkaa koskevia kysymyksiä. Kysynkin neuvostolta, mikä on sen arvio tästä kriisistä, ja mihin toimiin se aikoo tarvittaessa ryhtyä lähitulevaisuudessa Venezuelan tämänhetkisen tilanteen suhteen? Vastaus (6. helmikuuta 2003) 1. Neuvosto muistuttaa kysyjälle, että se on jo antanut vastauksen tästä samasta aiheesta Mihail Papayannakisille kysymykseen nro P-1263/02. Neuvosto on seurannut tarkasti niiden poliittisten ja yhteiskunnallisten tapahtumien kehitystä, jotka johtivat väkivaltaisuuksiin 11. huhtikuuta ja rikkoivat perustuslain mukaisen tilanteen Venezuelassa. 2. Espanja antoi 12. huhtikuuta Euroopan unionin puheenjohtajavaltiona Venezuelan tilannetta koskevan julkilausuman, jossa se totesi, ettei se hyväksy ihmishenkien menetyksiä ja jossa se ilmaisi osanottonsa uhrien omaisille. Puheenjohtajavaltio toi esiin myös täyden tukensa ja solidaarisuutensa Venezuelan kansalle ja pyysi kaikkien väkivaltaisuuksien lopettamista. Lopuksi se pyysi väliaikaista hallitusta kunnioittamaan demokraattisia arvoja ja instituutioita kriisin ratkaisemiseksi kansallisessa yhteisymmärryksessä sekä perusoikeuksia ja -vapauksia kunnioittaen. 3. EU on sittemmin saattanut suhteissaan Venezuelaan ilmaista tyytyväisyytensä demokraattisten instituutioiden palauttamisesta ja tukee presidentti Chavezin pyrkimyksiä sovintoon ja vuoropuheluun, jotta Venezuelan kansa saa kaikki mahdollisuudet demokratian kehittämiseen. 4. Neuvosto on toistuvasti korostanut, kuinka tärkeänä se pitää oikeusvaltion kehittämistä, ihmisoikeuksien ja perusvapauksien täysimääräistä kunnioittamista. 5. Neuvosto toivoo, että Venezuelan poliittiset ja yhteiskunnalliset toimijat samoin kuin tiedotusvälineet toimivat vastuuntuntoisesti säilyttääkseen vakauden ja pyrkivät ratkaisemaan mahdolliset ongelmat rauhanomaisen ja rakentavan vuoropuhelun keinoin. 6. Ministerit keskustelivat Venezuelan tapahtumista 15. huhtikuuta 2002 pidetyn neuvoston istunnon yhteydessä järjestetyllä lounaalla. He korostivat, että oli tärkeää säilyttää etenkin Amerikan valtioiden järjestön peruskirjan mukaiset demokratian periaatteet. Neuvosto palauttaa lisäksi arvoisan parlamentin jäsenen mieleen puheenjohtajavaltion Euroopan unionin puolesta 9. lokakuuta 2001 antaman julkilausuman.